Απόφαση της Επιτροπής

της 29ης Ιανουαρίου 2003

για ορισμένα μέτρα προστασίας από τη λοιμώδη αναιμία του σολομού στα νησιά Φερόε

[κοινοποιηθείσα υπό τον αριθμό Ε(2003) 363]

(Κείμενο που παρουσιάζει ενδιαφέρον για τον ΕΟΧ)

(2003/71/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και για την τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/EΚ(2), και ιδίως το άρθρο 18 παράγραφος 7,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(3), και ιδίως το άρθρο 22 παράγραφος 6,

Εκτιμώντας τα ακόλουθα:

(1) Η εκδήλωση κρουσμάτων λοιμώδους αναιμίας του σολομού (ΛΑΣ) στα νησιά Φερόε οδήγησε στη θέσπιση της απόφασης 2000/574/EΚ της Επιτροπής, της 14ης Σεπτεμβρίου 2000, για ορισμένα προστατευτικά μέτρα, όσον αφορά τη λοιμώδη αναιμία του σολομού για τα προϊόντα σολομού καταγωγής των νησιών Φερόε(4), όπως τροποποιήθηκε τελευταία από την απόφαση 2002/110/EΚ(5). Tα μέτρα περιλαμβάνουν απαγόρευση των εισαγωγών στην Κοινότητα ζωντανού σολομού και αυστηρούς όρους για την εισαγωγή ορισμένων προϊόντων για κατανάλωση από τον άνθρωπο. Tα μέτρα αυτά εφαρμόζονται από την 1η Φεβρουαρίου 2003.

(2) Παρά τα μέτρα που ελήφθησαν από τα νησιά Φερόε, το εν λόγω κράτος διαπίστωσε περαιτέρω κρούσματα ΛΑΣ το 2002 και, ως εκ τούτου, δεν δύναται να προβλεφθεί ταχεία εξάλειψη της εν λόγω νόσου.

(3) Το Διεθνές Γραφείο Επιζωοτιών έδωσε τη γνώμη του, σύμφωνα με την οποία δεν υπάρχει απόδειξη κάθετης μετάδοσης του ιού της ΛΑΣ.

(4) Βάσει της γνώμης του ΔΓΕ καθώς και της πείρας και της πρακτικής των κρατών μελών και των τρίτων χωρών που επλήγησαν από τη ΛΑΣ, δεν έχει αποδειχθεί ότι είναι αναγκαίο να διατηρηθούν τα προστατευτικά μέτρα που προβλέπονται στην απόφαση 2000/574/EΚ, όσον αφορά τα αυγά και τους γαμέτες της οικογένειας των σολομονειδών που προέρχονται από μία εκμετάλλευση ιχθυοκαλλιέργειας στα νησιά Φερόε η οποία δεν τελεί υπό κτηνιατρικό περιορισμό λόγω υπόνοιας ή κρούσματος λοιμώδους αναιμίας του σολομού και, ως εκ τούτου, πρέπει να αντικατασταθούν τα εν λόγω μέτρα από αυτά που περιλαμβάνονται στην παρούσα απόφαση και να καταργηθεί η απόφαση 2000/574/EΚ.

(5) Υπό το φως της επιδημιολογικής κατάστασης στα νησιά Φερόε, τα προστατευτικά μέτρα που περιλαμβάνονται στην παρούσα απόφαση πρέπει να συνεχίσουν να εφαρμόζονται μέχρι το Φεβρουάριο 2004.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ζωντανά ψάρια, αυγά και γαμέτες που ανήκουν στην οικογένεια των σολομονειδών

1. Τα κράτη μέλη απαγορεύουν τις εισαγωγές ζωντανών ψαριών που ανήκουν στην οικογένεια των σολομονειδών καταγωγής νησιών Φερόε.

2. Τα κράτη μέλη απαγορεύουν τις εισαγωγές ζωντανών αυγών ή ψαριών που ανήκουν στην οικογένεια των σολομονειδών καταγωγής των νησιών Φερόε, εκτός αν έχουν απολυμανθεί δύο φορές, τόσο στο στάδιο των ανώριμων αυγών (green eggs) όσο και στο στάδιο των ενόφθαλμων αυγών (eyed eggs) και οι οποίες περιλαμβάνονται στις παρτίδες που συνοδεύονται από πιστοποιητικό σύμφωνα με το υπόδειγμα που καθορίζεται στο παράρτημα I της παρούσας απόφασης.

3. Τα κράτη μέλη επιτρέπουν την εισαγωγή ζώντων γαμετών ψαριών που ανήκουν στην οικογένεια των σολομονειδών καταγωγής των νησιών Φερόε.

Άρθρο 2

Όροι για την εισαγωγή μη μεταποιημένων σφαγμένων ψαριών που ανήκουν στην οικογένεια των σολομονειδών για κατανάλωση από τον άνθρωπο

Τα κράτη μέλη επιτρέπουν την εισαγωγή σφαγμένου σολομού του Ατλαντικού (Salmo salar), θαλάσσιας πέστροφας (Salmo trutta) και ιριδίζουσας πέστροφας (Oncorhynchus mykiss) καταγωγής νησιών Φερόε, υπό τον όρο ότι είναι εκσπλαγχνισμένα, ή όταν δεν είναι, υπό τον όρο ότι οι παρτίδες συνοδεύονται από ένα πιστοποιητικό σύμφωνα με το υπόδειγμα που καθορίζεται στο παράρτημα II της παρούσας απόφασης.

Άρθρο 3

Παρέκκλιση για επιστημονικούς λόγους

Κατά παρέκκλιση, τα κράτη μέλη μπορούν να επιτρέπουν, για επιστημονικούς σκοπούς, την εισαγωγή στο έδαφός τους δειγμάτων των ζώων και των προϊόντων που καλύπτονται από την παρούσα απόφαση.

Άρθρο 4

Καταργείται η απόφαση 2000/574/EΚ.

Άρθρο 5

Τα κράτη μέλη τροποποιούν τα μέτρα που εφαρμόζουν στο εμπόριο, ώστε να τα εναρμονίσουν με την παρούσα απόφαση. Τα κράτη μέλη ενημερώνουν αμέσως την Επιτροπή.

Άρθρο 6

Η παρούσα απόφαση εφαρμόζεται από τις 3 Φεβρουαρίου 2003 και έως την 1η Φεβρουαρίου 2004.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 29 Ιανουαρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56.

(2) ΕΕ L 162 της 1.7.1996, σ. 1.

(3) ΕΕ L 24 της 30.1.1998, σ. 9.

(4) ΕΕ L 240 της 23.9.2000, σ. 26.

(5) ΕΕ L 40 της 12.2.2002, σ. 13.

ΠΑΡΑΡΤΗΜΑ I

>PIC FILE= "L_2003026EL.008202.TIF">

ΠΑΡΑΡΤΗΜΑ II

>PIC FILE= "L_2003026EL.008302.TIF">